Det Økonomiske og Sociale Udvalgs udtalelse om "Kommissionens forslag til Rådets forordning (EF) om ændring af Rådets forordning (EØF) nr. 404/93 om den fælles markedsordning for bananer"

(2000/C 140/03)

Rådet for Den Europæiske Union besluttede den 29. november 1999 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Pedro Barato Triguero til ordfører. Sektionen vedtog sin udtalelse den 15. marts 2000.

Det Økonomiske og Sociale Udvalg vedtog på sin 371. plenarforsamling af 29.-30. marts 2000, mødet den 29. marts 2000, følgende udtalelse med 73 stemmer for, 2 imod og 4 hverken for eller imod.

1. Indledning

1.1. Kommissionen ændrer i sit forslag de aspekter af bananordningen, som er blevet fordømt i den seneste rapport fra WTO's panel. Kommissionen går endda videre end rapportens konklusioner, idet den foreslår at erstatte kontingentordningen med en standardtoldsatsordning.

1.2. Det nye ændringsforslag kan medføre et fald i EU's bananproduktion set i forhold til den ordning, som blev indført i 1993, og som muliggjorde en forbedring af infrastrukturerne og markedsføringskanalerne samt en bedre tilpasning til miljøkravene. Dette resulterede i storinvesteringer fra produktionssektorens side med det sigte at forbedre sektorens konkurrenceevne over for produkter fra andre lande.

1.3. Den ændring, som Kommissionen lægger op til, strider klart imod EU- og AVS-landeproducenters fortrinsstilling og kan sågar komme til at ramme producenter fra andre tredjelande, idet forslaget efter al sandsynlighed vil medføre et betydeligt prisfald på EU's marked.

1.4. Kommissionens tekst er baseret på følgende elementer:

1.4.1. Den nuværende toldkontigentordning erstattes af en standardtoldsatsordning senest den 1. januar 2006.

1.4.2.

>TABELPOSITION>

1.4.2.1. For kontingent C foreslår Kommissionen en budprocedure med en præference på 275 euro/t for AVS-producenter. AVS-landenes toldpræference inden for kontingent A og B er anvendelse af en nultoldsats.

1.4.2.2. Ordningen for forvaltningen af kontingent A og B er ikke nærmere beskrevet. Forslaget anfører blot, at licenserne kan fordeles på basis af de traditionelle handelsstrømme (metoden med traditionelle importører/nytilkomne erhvervsdrivende) eller andre metoder. Der fastsættes imidlertid ikke nogen referenceperiode, og det vil blive overladt til en kommissionsforordning at tage stilling til dette spørgsmål og alle øvrige spørgsmål vedrørende fordeling af licenser.

1.4.2.3. Det foreslåede tillægstoldkontingent kan forhøjes, når efterspørgslen i Fællesskabet stiger, på grundlag af en prognose for produktion og forbrug samt indførsler og udførsler. Fastsættelsen af, hvilke elementer der skal indgå i overslaget, dettes vedtagelse samt forhøjelse af tillægstoldkontingentet, sker efter forvaltningskomitéproceduren.

1.4.2.4. Kommissionen kan på grundlag af en aftale med de kontraherende parter i WTO, der har en væsentlig interesse i at forsyne EU-markedet (Costa Rica, Colombia, Ecuador og Panama) tildele hver af disse fire lande en fast procentsats af toldkontingenterne.

1.4.2.5. Hvis forsyningen af fællesskabsmarkedet berøres af ekstraordinære problemer, der påvirker vilkårene for produktion og indførsel, kan Kommissionen træffe de fornødne særlige foranstaltninger efter forvaltningskomitéproceduren.

1.4.3. Den nye ordning træder i kraft den 1. april 2000.

1.5. Forslaget til en ændring af den fælles markedsordning for bananer er ledsaget af en henstilling om en rådsafgørelse, som giver Kommissionen bemyndigelse til med tredjelande at forhandle ændringen af den WTO-bundne toldsats for bananer.

2. Generelle bemærkninger

2.1. ØSU anerkender Kommissionens yderligere indsats for at bringe forordning (EØF) nr. 404/93 i overensstemmelse med de internationale forpligtelser, der følger af WTO og den fjerde Lomé-konvention.

2.2. ØSU er opmærksom på, at EU som følge af WTO-panelets dom af 12. april 1999 er forpligtet til igen at ændre den fælles markedsordning for bananer. ØSU beklager, at WTO's organ til bilæggelse af tvister ikke arbejder på en måde, der er gennemsigtig, og at det i konkurrencemæssig henseende ikke tager højde for de konkrete produktionsbetingelser set ud fra et socialt, miljømæssigt og bæredygtighedsmæssigt synspunkt. ØSU anmoder Kommissionen om i WTO-regi at fortsætte bestræbelserne for, at der tages hensyn til disse problemer.

2.3. ØSU mener imidlertid ikke, at Kommissionens forslag giver den fornødne garanti for markedsføring af EU- og AVS-bananer, fordi dets bestemmelser er mindre gunstige end dem, der indgik i den sidste ændring af den fælles markedsordning for bananer, der trådte i kraft den 1. januar 1999. Indførelsen af en standardtoldsats vil i praksis give de store erhvervsdrivende en kommerciel fordel i forhold til de små producenter og kooperativer og deres markedsføringskanaler, idet førstnævnte kan udnytte nogle stordriftsfordele og midler, som sætter dem i stand til med lavere omkostninger at afsætte en større produktion på markedet.

2.4. ØSU er derfor bekymret over, at de foreslåede ændringer, og især den automatiske overgang til en standardtoldsatsordning, kan få EU- og AVS-bananproducenter til systematisk at bukke under. Det samme kan ske for hovedparten af de erhvervsdrivende, som ikke er multinationale.

2.5. ØSU mener, at markedsføringen af bananer, som er produceret under ordentlige sociale vilkår, bør øges, så producenterne garanteres ret til en indkomst, som giver dem en anstændig levestandard, som fastsat i artikel 33 i EU-traktaten, og så deres ansatte sikres en rimelig løn og arbejdsforhold i overensstemmelse med deres grundlæggende rettigheder.

2.6. ØSU mener, at også markedsføringen af bananer, som er produceret under ordentlige miljømæssige vilkår, bør øges ved at fremme bæredygtige landbrugsmetoder og andre miljøforanstaltninger i landbruget, som kan bidrage til at bevare vores miljøarv. Ligeledes bør man værdsætte den økologiske produktion, samt den rolle, som landbruget spiller inden for arealforvaltning, pleje af miljøet på landet, bevarelse af etnografiske værdier, osv.

2.7. ØSU mener, at man fortsat bør sikre forbrugerne et varieret udbud af de forskellige banansorter, der for øjeblikket er på markedet. Forbrugerne vil således kunne vælge økologiske produkter og solidaritetsprodukter. Den nye ordning må derfor garantere, at bananer fra såvel EU som AVS-landene og Latinamerika kan eksistere side om side på markedet, og at de opfylder de forskellige kvalitetskriterier, samt at der tages hensyn til produktions- og markedsføringsvilkårene. Tages der hensyn til, at WTO ikke tillader diskriminering mellem beslægtede produkter, som er blevet produceret under forskellige miljø- og sociale forhold, kan de europæiske forbrugere få gavn af den forbedring, som de økologiske produktionssystemer udgør, og af en frivillig kontrolleret etikettering, som kendetegner "Fair trade"-bananproduktionen, sådan som det f.eks. er tilfældet på Windward Islands.

2.8. ØSU mener ligeledes, at EU-producenterne i stigende grad bør satse på kvalitet, der ikke blot skal forstås som smag, men også som ernæringsværdi og præsentation og tager hensyn til miljøet og undgår overdreven anvendelsen af pesticider.

3. Særlige bemærkninger

3.1. ØSU mener, at den automatiske overgang til den standardtoldsatsordning, Kommissionen foreslår, er uberettiget. En sådan ordning kræves ikke af WTO-panelet og ønskes heller ikke af hovedparten af de sagsøgende lande eller af de erhvervsdrivende. ØSU kan derfor ikke acceptere indførelsen af en standardtoldsats og mener, at der bør opretholdes en ikke-diskriminerende toldkontigentordning i mindst 10 år samtidig, med at muligheden for at indføre en anden ordning efter udløbet af denne periode undersøges. I løbet af denne periode vil man især kunne vurdere den nye ordnings konsekvenser i de forskellige producentregioner i EU for beskæftigelse, produktionsstrukturer, producentindkomster og prisudviklingen på markedet.

3.2. ØSU mener, at det nuværende tillægstoldkontingent på 353000 t er for stort, og at det i de senere år har ført til en overforsyning af markedet, især i 1999, hvor priserne var særligt lave. Af denne grund bør dette kontingent efter ØSU's mening revideres i henhold til markedskravene på en mere realistisk måde.

3.3. ØSU mener, at den metode, som man har valgt at benytte ved tildeling af importlicenser, skulle kunne sætte SMV'er inden for produktion og distribution i stand til at operere på markedet på samme vilkår som de store multinationale foretagender, idet sigtet skal være at give forbrugeren et frit valg og at tilvejebringe et forhold mellem kvalitet og pris, som på én gang opfylder sundheds- og miljøkravene.

3.3.1. I overensstemmelse hermed mener ØSU, at man ved licenstildelingen bør foretrække metoden med "traditionelle importører/nytilkomne erhvervsdrivende", som bygger på importoplysningerne i tolddokumenterne og på en længere referenceperiode, inden for hvilken importøren får mulighed for at vælge den bedste treårsperiode. ØSU vurderer, at den metode, hvor licensansøgningerne behandles samtidig, også vil være velegnet til at fordele importlicenserne. Da de ansøgende lande imidlertid går kraftigt imod denne ordning, skønnes det, at der vil kunne opstå nye stridigheder i WTO, hvis man vælger at lægge sig fast på denne ordning.

3.3.2. Følgelig mener ØSU, at ordningen med "traditionelle importører/nytilkomne erhvervsdrivende" egner sig bedst til at opfylde WTO-panelets krav samtidig med, at den positivt imødekommer AVS-landenes og EU-producenternes forventninger. Mere generelt skulle denne løsning kunne sikre en bedre funktionsdygtighed og gennemsigtighed på markedet.

3.3.3. Af ovennævnte årsager opfordrer ØSU Kommissionen til at videreføre sine bestræbelser på at nå frem til en konsensusholdning baseret på en ordning med historiske referenceperioder, som kan opnå den nødvendige tilslutning fra WTO's side.

3.4. ØSU finder det nødvendigt at indføre en række ledsageforanstaltninger for at råde bod på:

- manglerne i forordning (EØF) nr. 404/93 med hensyn til beregningen af udligningsstøtte;

- den manglende iagttagelse af visse bestemmelser i Luxembourg-kompromisset fra juni 1998 og den deraf følgende forskelsbehandling;

- de virkninger, som den nye ændring af importordningen vil få for EU's producenter.

3.4.1. Sådanne foranstaltninger bør omfatte en forhøjelse af den faste referenceindtægt, der anvendes til beregning af udligningsstøtten, samt øvrige tiltag, der anses for nødvendige for at sikre bananproducenterne et passende indkomstniveau, så ugunstige markedsforhold eller følgerne af naturkatastrofer ikke rammer dem for hårdt. Et retsgrundlag for denne forhøjelse kan findes i den nye artikel 299 i EU-traktaten, som tillader, at der fastsættes særlige betingelser for anvendelse af fællesskabsforanstaltninger i ultraperifere regioner.

3.5. ØSU finder det nødvendigt, at der tages hensyn til den ustabile politiske situation i Somalia, som for øjeblikket forhindrer landet i at have en regelmæssig eksport af bananer til EU-markedet. De somaliske producenter bør derfor omfattes af nogle særlige støtteforanstaltninger.

3.6. Multinationale virksomheder i udviklingslandene bør i højere grad tage OECD's retningslinjer i betragtning, hvad social adfærd og miljø- og forbrugeradfærd angår.

4. Konklusion

4.1. ØSU er klar over nødvendigheden af at bringe den bananimportordning, der blev indført med forordning (EØF) nr. 404/93, i overensstemmelse med WTO-panelets afgørelse og således få en ende på de gengældelsesforanstaltninger, USA ensidigt har iværksat over for import af visse EU-produkter. ØSU beklager på den ene side såre, at kriterier såsom ret til udvikling, produktionens bæredygtighed og den sociale dimension, ikke indgår i WTO's referencemål, hvor der hverken tages hensyn til de faktiske produktionsvilkår eller til selskabernes eller regionernes balancemålsætninger. ØSU er på den anden side modstander af ensidige og vilkårlige foranstaltninger, som strider mod princippet om en multilateral holdning og mod en samordnet indsats for at finde frem til de rette løsninger på handelskonflikter. ØSU fastholder, at overensstemmelse med panelets konklusioner ikke må betyde, at den fælles markedsordning gøres mindre effektiv til at opfylde sine grundlæggende mål, især med hensyn til bevarelse af markedsadgangsgarantien for EU- og AVS-bananer, som sikrer både EU- og AVS-producenterne en rimelig indtægt og forbrugerne et varieret udbud af bananer af forskellig oprindelse til rimelige priser i hele EU.

4.1.1. ØSU håber derfor, at der tages behørigt hensyn til dets bemærkninger til den igangværende ændring af den fælles markedsordning for bananer. ØSU kan under ingen omstændigheder acceptere, at fællesskabspræferencen, som er det bærende princip i den fælles landbrugspolitik, afvikles på grund af bortfald af EU-producenternes garanterede markedsadgang. ØSU finder det også vigtigt dels at opretholde den præferenceadgang til fællesskabsmarkedet og de traditionelle fordele, AVS-producenter er garanteret under Lomé-aftalerne, som er en hjørnesten i EU's eksterne politik og udviklingspolitik, dels at nå frem til en løsning, som er forenelig med WTO-reglerne.

Bruxelles, den 29. marts 2000.

Beatrice Rangoni Machiavelli

Formand for

Det Økonomiske og Sociale Udvalg